ਅਨਾਨਸੀ
ਅਨਾਂਸੀ ( /əˈnɑːnsi/ ə-NAHN-see ; ਸ਼ਾਬਦਿਕ ਅਨੁਵਾਦ ਮੱਕੜੀ) ਇੱਕ ਅਕਾਨ ਲੋਕ-ਕਥਾ ਦਾ ਪਾਤਰ ਹੈ ਅਤੇ ਕਹਾਣੀਆਂ, ਬੁੱਧੀ, ਗਿਆਨ ਅਤੇ ਚਲਾਕੀ ਦਾ ਦੇਵਤਾ ਹੈ, ਜਿਸ ਨੂੰ ਆਮ ਤੌਰ 'ਤੇ ਪੁਲਿੰਗ ਮਕੜੀ ਦੇ ਰੂਪ ਵਿੱਚ ਦਰਸਾਇਆ ਜਾਂਦਾ ਹੈ। ਉਸਨੂੰ ਕਈ ਵਾਰ ਕਹਾਣੀਆਂ ਦੇ ਕੁੱਲ ਗਿਆਨ ਦਾ ਰੱਬ ਵੀ ਮੰਨਿਆ ਜਾਂਦਾ ਹੈ। ਇੱਕ ਚਾਲਬਾਜ਼ ਦੀ ਭੂਮਿਕਾ ਨਿਭਾਉਂਦੇ ਹੋਏ, ਉਹ ਪੱਛਮੀ ਅਫ਼ਰੀਕੀ, ਅਫ਼ਰੀਕੀ ਅਮਰੀਕੀ ਅਤੇ ਪੱਛਮੀ ਭਾਰਤੀ ਲੋਕਧਾਰਾ ਦੇ ਸਭ ਤੋਂ ਮਹੱਤਵਪੂਰਨ ਪਾਤਰਾਂ ਵਿੱਚੋਂ ਇੱਕ ਹੈ। ਘਾਨਾ ਵਿੱਚ ਪੈਦਾ ਹੋਈਆਂ ਇਹ ਕਹਾਣੀਆਂ ਪਾਰ-ਐਟਲਾਂਟਿਕ ਗ਼ੁਲਾਮ ਵਪਾਰ ਨਾਲ਼ ਕੈਰੇਬੀਅਨ ਵਿੱਚ ਪ੍ਰਸਾਰਿਤ ਹੋ ਗਈਆਂ ਸਨ। ਅਨਾਨਸੀ ਆਪਣੀ ਚਲਾਕੀ, ਸਿਰਜਣਾਤਮਕਤਾ ਅਤੇ ਬੁੱਧੀ ਦੀ ਵਰਤੋਂ ਨਾਲ਼ ਵਧੇਰੇ ਸ਼ਕਤੀਸ਼ਾਲੀ ਵਿਰੋਧੀਆਂ ਨੂੰ ਪਛਾੜਨ ਅਤੇ ਜਿੱਤਣ ਦੀ ਆਪਣੀ ਯੋਗਤਾ ਲਈ ਸਭ ਤੋਂ ਵੱਧ ਜਾਣਿਆ ਜਾਂਦਾ ਹੈ। ਇੱਕ ਚਾਲਬਾਜ਼ ਭੂਮਿਕਾ ਨਿਭਾਉਣ ਦੇ ਬਾਵਜੂਦ, ਅਨਾਨਸੀ ਆਪਣੀਆਂ ਸਪੱਸ਼ਟ ਕਮਜ਼ੋਰੀਆਂ ਨੂੰ ਗੁਣਾਂ ਵਿੱਚ ਬਦਲਣ ਦੀ ਯੋਗਤਾ ਦੇ ਕਾਰਨ ਅਕਸਰ ਇੱਕ ਮੁੱਖ ਪਾਤਰ ਵਜੋਂ ਚਿਤਰਿਆ ਹੁੰਦਾ ਹੈ। ਉਹ ਕਈ ਪੱਛਮੀ ਅਫ਼ਰੀਕੀ ਚਾਲਬਾਜ਼ਾਂ ਵਿੱਚੋਂ ਇੱਕ ਹੈ ਜਿਸ ਵਿੱਚ ਬ੍ਰੀਅਰ ਰੈਬਿਟ ਅਤੇ ਲੂਕ ਰੈਬਿਟ ਸ਼ਾਮਲ ਹਨ, ਜੋ ਵਿਸ਼ਵ ਪੱਧਰ 'ਤੇ ਲੋਕਪਸੰਦ-ਸੱਭਿਆਚਾਰ ਵਿੱਚ ਕਾਇਮ ਰਹੇ ਹਨ।